"Peaminister Jüri Ratas on kutsutud osalema Bilderberg grupi kohtumisel Torinos. Peaminister osaleb kohtumisel 8.-10. juunini," ütles valitsuse pressiesindaja Urmas Seaver kolmapäeval BNS-ile.

"Teadaolevalt on Jüri Ratas esimene Eesti riigijuht, kes sai kutse üritusel osaleda. Eesti jaoks on kindlasti oluline aktiivselt osaleda ja panustada kõrgetasemelistel rahvusvahelistel kohtumistel," lisas Seaver.

Bilderbergi grupp on valitsusväline organisatsioon, mis keskendub vaba turumajanduse ja Atlandi-üleste suhete arendamisele ning mille esindajad kohtuvad konverentsidel kord aastas eri kohtades. Nimetus pärineb esimese kokkusaamiskoha järgi, mis toimus 1954. aastal Hollandis Arnhemi linna lähistel Hotel de Bilderbergis.

Organisatsiooni on meedias sageli peetud põhjendamatult salastatuks ja see on pälvinud vandenõueteoreetikute tähelepanu, sest ajakirjanikke arutelusid kajastama ei lubata.

Tänavuse, 7.-10. juunini toimuva kohtumise teemadeks on organisatsiooni kodulehe andmeil populism Euroopas, ebavõrdsus, töö tulevik, tehintellekt, Ameerika Ühendriikide sisepoliitika, vabakaubandus, USA roll maailma juhtriigina, Venemaa, kvantarvutid, Saudi Araabia ja Iraan, nn tõejärgne maailm ja jooksvad teemad.

Osalejate seas on politoloog Anne Applebaum, USA mõjukas diplomaat ja analüütik Henry Kissinger, Euroopa Komisjoni eelmine president José Manuel Barroso, Müncheni julgeolekukonverentsi juht Wolfgang Ischinger, Saksa kaitseminister Ursula von de Leyen, sakslasest Euroopa Komisjoni liige Günther Oettinger, lennufirma Ryanair juht Michael O'Leary, USA Luure Keskagentuuri endine juht David Petraeus, Rail Balticu juht Baiba Rubesa, NATO peasekretär Jens Stoltenberg, SEB panga juht Marcus Wallenberg. Kokku on osalejate nimekirjas väja toodud 131 nime.